## Odluka i Rješenje Ustavnog suda Republike Hrvatske broj: U-II-1259/1997 od 31. ožujka 1998.

### NN 50/1998 (8.4.1998.), Odluka i Rješenje Ustavnog suda Republike Hrvatske broj: U-II-1259/1997 od 31. ožujka 1998.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu predsjednik Suda Jadranko
Crnić te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući o prijedlogu
mr. Slaviše Perovića iz Umaga u postupku ocjene ustavnosti i zakonitosti,
na sjednici održanoj dana 31. ožujka 1998. godine, donio je

## **ODLUKU i RJEŠENJE**

I. Odbacuje se prijedlog za pokretanje postupka za ocjenu ustavnosti
i zakonitosti Uredbe za provođenje Rezolucije broj 757 (1992) Vijeća sigurnosti
Ujedinjenih naroda ("Narodne novine", broj 32/92).

II. Pokreće se postupak za ocjenu ustavnosti i zakonitosti Naredbe za
provođenje Rezolucije broj 757 (1992) Vijeća sigurnosti Ujedinjenih naroda
na području prometa nekretnina ("Narodne novine", broj 32/92, 23/93) i
ta se Naredba ukida.

III. Ova će se odluka objaviti u "Narodnim novinama".

Obrazloženje

Mr. Slaviša Perović iz Umaga podnio je prijedlog da se pokrene postupak
ocjene ustavnosti i zakonitosti u izreci navedene Uredbe i Naredbe i da
se ti akti ukinu. Smatra da su suprotne odredbama članka 5. i 19. Ustava
Republike Hrvatske.

Tijekom postupka pribavljeno je stručno mišljenje Ureda za zakonodavstvo
Vlade Republike Hrvatske i Ministarstva pravosuđa.

Prijedlog u odnosu na rečenu Uredbu nije dopušten.

Uredba je, naime, stavljena izvan snage Uredbom za provođenje Rezolucije
Vijeća sigurnosti Ujedinjenih naroda u svezi sankcija protiv tzv. SRJ (Srbije
i Crne Gore) ("Narodne novine", broj 41/93). Ali, ni ta Uredba nije na
snazi jer je stavljena izvan snage Zakonom za provođenje rezolucija Vijeća
sigurnosti Ujedinjenih naroda u svezi sa sankcijama protiv tzv. SRJ (Srbija
i Crna Gora) ("Narodne novine", broj 109/93).

Kako je, dakle, osporena Uredba prestala važiti i prije nego što je
prijedlog za njezinu ocjenu upućen ovom Sudu, to je temeljem odredbe članka
76. Ustavnog zakona o Ustavnom sudu Republike Hrvatske ("Narodne novine",
broj 13/91 - dalje: Ustavni zakon) valjalo riješiti kao u izreci pod I.

Prijedlog u odnosu na rečenu Naredbu je osnovan.

Naredba, naime, nije ni jednim pravnim aktom stavljena izvan snage.
Dapače, kada su Uredbom za provođenje Rezolucije Vijeća sigurnosti Ujedinjenih
naroda u svezi sankcija protiv tzv. SRJ (Srbija i Crna Gora) ("Narodne
novine", broj 41/93) stavljene izvan snage ostale Naredbe utemeljene na
osporenoj Uredbi za predmetnu je Naredbu rečeno da se ostavlja na snazi.

Iz dokumentacije prikupljene tijekom ovog postupka slijedi da Naredba
nije izričito stavljena izvan snage i da u praksi postoje dvojbe o njezinoj
(ne)primjeni.

Riječ je o propisu koji je donio ministar (zamjenik), a njome je ograničeno
jedno od ustavnih prava: jamstvo vlasništva (članak 48.). Dapače, riječ
je i o ustavnom načelu (nepovredivost vlasništva) ustanovljenom kao jedno
od najviših vrednota ustavnog poretka Republike Hrvatske (članak 3.).

Naredbom se, vlasnicima nekretnina u Republici Hrvatskoj koji su državljani
SR Jugoslavije, načelno zabranjuje raspolaganje i opterećenje tim nekretninama,
a pravni posao sklopljen s tom svrhom bio bi ništav. Za takvu zabranu nema
utemeljenja niti u Ustavu niti u Zakonu. Napomenuti je da je ovaj Sud odlukom
od 25. rujna 1997. godine, broj: U-I-1037/1995 ("Narodne novine", broj
100/97) ukinuo gotovo identične odredbe (članak 8.) u Zakonu o privremenom
preuzimanju i upravljanju određenom imovinom ("Narodne novine", broj 73/95
i 7/96) jer je našao pored ostalog, da su u protimbi i s odredbom članka
14. stavka 2. Ustava (svi su pred zakonom jednaki) i članka 50. stavak
1. Ustava (zakonom je moguće u interesu Republike ograničiti ili oduzeti
vlasništvo, ali samo uz naknadu tržišne vrijednosti). To jednako vrijedi
i za rečenu Naredbu.

Ostavljanjem sumnje da je Naredba možda još uvijek na snazi vrijeđa
se i jedna od temeljnih vrednota ustavnog poretka: vladavina prava (članak
3.). To se načelo ostvaruje kroz temeljnu odredbu članka 5. stavak 1. Ustava
prema kojoj propisi moraju biti u suglasnosti s Ustavnom i zakonom.

Propise koji su očito u protimbi s pravnim poretkom, a za koje postoji
makar i eventualna sumnja da su još uvijek na snazi treba, motrište je
ovog Suda, ukloniti iz pravnog poretka. To nedvojbeno nalaže osim načela
vladavine prava i elementarna potreba za pravnom sigurnošću sviju i svakog.

Valjalo je stoga odlučiti, temeljem odredbe članka 22. stavak 1. Ustavnog
zakona, kao u izreci pod II.

Odredba o objavi ove odluke i rješenja (točka III. izreke) utemeljena
je na odredbi članka 20. Ustavnog zakona.

Broj: U-II-1259/1997
Zagreb, 31. ožujka 1998.

USTAVNI SUD REPUBLIKE HRVATSKE

Predsjednik
**Jadranko Crnić, v. r.**

Odluka, NN 50/1998-633